ET Euroopa Liidu Teataja C 150/9

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 150/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„FICODINDIA DI SAN CONO”

EÜ nr: IT-PDO-0005-0647-26.09.2007

KGT ( ) KPN ( X )

1. Nimetus:

„Ficodindia di San Cono”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud päritolunimetus „Ficodindia di San Cono” on reserveeritud kasutamiseks viljade puhul, mis pärinevad artiklis 4 määratletud geograafilises piirkonnas kasvatatavatest liiki Opunzia Ficus Indica kuuluvatest järgmistest kultivaridest: „Surfarina” tuntud ka kui „Gialla” või „Nostrale”, „Sanguigna” tuntud ka kui „Rossa”, „Muscaredda” või „Sciannarina” tuntud ka kui „Bianca”. Lubatud on sordi „Trunzana” kohalike ökotüüpide esinemine kuni 5 % ulatuses. Kaktusvilju eristatakse järgmiselt:

— kvaliteet: kvaliteet A (agostani), kui viljad saadakse esimesest õitsemist; kvaliteet B (tardivi või scozzolati), kui viljad saadakse teisest õitsemisest;

— kategooria: ekstraklass ja I klass, nagu on sätestatud Codex Alimentariuses;

— kaal: 105 g–140 g, 140 g–190 g, 190 g–270 g (lubatud kõrvalekalle 5 %), vastavalt Codex Alimentariuse klassidele B, C ja D.

Turule viimise ajaks peavad kaktusviljad „Ficodindia di San Cono” vastama järgmistele tingimustele: vilja kaal vähemalt 105 g (lubatud kõrvalekalle 5 %); murdumisnäitaja vähemalt 14 %; viljaliha tihedus vähemalt 5 kg/cm2; värvus: kollase kultivari (gialla) puhul rohekast kollakasoranžini, punase kultivari (rossa) puhul rohekast rubiinpunaseni; valge kulivaari (bianca) puhul rohekast valkjas-õlgkollaseni.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Vastavalt hooaja ilmastikutingimustele koristatakse esimesest õitsemisest saadud vilju (agostani) 20. augustist kuni 30. septembrini ning teisest õitsemisest saadud vilju (tardivi või scozzolati) 10. septembrist kuni 31. detsembrini. Koristatud viljadelt tuleb eemaldada astlad, et turule viimisel saaks neid määratleda kui asteldeta vilju.

Kaktusvilja „Ficodindia di San Cono” kasvatamine ja pakendamine peab toimuma artiklis 4 määratletud piirkonnas, et vältida transpordist ja liigsetest toimingutest tulenevaid võimalikke kahjustusi ja sisselõikeid või koore muljumist, mis muudab viljade iseloomulikku värvust ja läiget

3.6. Erieeskirjad viilutamise, riivimise, pakendamise jm kohta:

Töödeldud ja asteldest puhastatud viljad viiakse turule uutesse puit-, plast- ja pappkarpidesse või plast- ja pappalustele pakituna. Karpides võivad olla augud. Pakendite lubatud kaal: 0,5 kg – 1 kg – 2 kg – 2,5 kg – 3 kg – 3,5 kg – 5 kg, suurim kõrvalekalle 10 %. Pakendi ava peab olema kokku sulatatud või kui tegemist on võrguga, siis kinnitatud metallpitseriga, nii et toodet ei saaks ilma kinnitust purustamata pakendist välja võtta. Tavapäraselt võib pakend sisaldada suureviljalise viigikaktuse kolme eri kultivari („Surfarina” või „Nostrale” või „Gialla”, „Sanguigna” või „Rossa”, „Muscaredda” või „Sciannarina” või „Bianca”) vilju. Lubatud on sordi „Trunzana” kohalike ökotüüpide esinemine kuni 5 % ulatuses.

3.7. Erieeskirjad märgistamise kohta:

Pakendil peab olema kaktusvilja „Ficodindia di San Cono” logo ja ELi sümbol nagu allpool esitatud. Lisaks on lubatud kasutada kirja „Cactus Pear” ja sõna „Fiorone” üksnes pakenditel, mis sisaldavad vilju kaaluga 105 g–130 g; saagikoristuse kuupäev; logo, millel on kiri „DOP Denominazione de Origine Protetta” (kaitstud päritolunimetus), kolm kroonikandvat kaktusvilja kiirtena viie tähe ja Sitsiilia saare kohal ning all kiri „Ficodindia di San Cono”.

4. Geograafilise piirkonna täpne määratlus:

Kaktusvilja „Ficodindia di San Cono” tootmispiirkond asub kõrgusel 200 m–600 m üle merepinna ja hõlmab järgmisi kommuune: San Cono (CT), San Michele di Ganzaria (CT), Piazza Armerina (EN), Mazzarino (CL).

5. Seos geograafilise piirkonnaga:

5.1. Geograafilise piirkonna eripära:

Kaktusvilja „Ficodindia di San Cono” tootmispiirkonda iseloomustab kasvatusalade paiknemine kõrgusel 200 m–600 m üle merepinna, kus laugjad künkad vahelduvad väikeste orgudega, mille sügav ja niiske pinnas on uhtelise päritolu ning keskmise tihedusega, olles suurepärane looduslik drenaaž. Pinnas koosneb peamiselt liivast (vähemalt 50 %), pH on keskmiselt neutraalne või nõrgalt leeliseline (pH 6,9–8,1). Enamik maast on niisutatud. Kirjeldatud pinnase puhul võimaldavad taime veevajadusi nõuetekohaselt katta kohalike töötajate kogemused, kes arvestavad keskkonnatingimuste hooajalist erinevust, samuti taime vanusest tingitud tegureid, olemasolevate viljade arvu ning taime kõrgust, selleks et kastmine oleks võimalikult tõhus. Ülejäänud osa haritavast maast asub kõrguse ülempiiril, kus on soodsad kliimatingimused, mis tulenevad piirkonna kõrgusest ja mullastikust, võimaldades kasvatada kõrge kvaliteediga vilju ka kastmiseta.

5.2. Toote eripära:

Kaktusvilja „Ficodindia di San Cono” iseloomulikud omadused on suuremõõduline vili, viljakesta intensiivne ja erk värvus, peen aroom ja väga magus maitse. Kaktusvilja „Ficodindia di San Cono” magus maitse ja suurus on iseloomulik sellele geograafilisele piirkonnale ja eristab teda Sitsiilia teiste tootmispiirkondade viljadest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Kaktusvilja „Ficodindia di San Cono” iseloomulikud omadused, eelkõige vilja suurus, viljakesta intensiivne värvus, viljaliha õrn aroom arenevad tänu tootmispiirkonda iseloomustava keskkonna- ja inimteguri suurepärasele koostoimele.

Paiga eriomadused on kõrgus ja geomorfoloogiline asend, mis tagab eriliselt intensiivse ja kvaliteetse päikesevalguse, viljakesta kuivus- ja niiskusperioodi ning ööpäevase temperatuurikõikumise eelkõige vilja valmimise ajal. Piirkond, mida iseloomustavad laugjad nõlvad ja väikesed orud, asub rannikust eemal ja talved on seal pehmemad. Orgude ida- ja läänepoolne külg on avatud, mistõttu pinnas saab rohkelt päikesevalgust ja idatuuli, mis tagab pehme kliima eelkõige suvel ja sügisel viljade küpsemise ajal. Suvel ja sügisel, ka päeva kõige palavamatel tundidel, jahutab ennelõunal korrapäraselt sooja õhku lääne- ja loodetuul, mis kunagi ei lase temperatuuril liiga kõrgele tõusta.

Ülalkirjeldatud füüsikalised nähtused tagavad päikesevalguse koosmõjul antotsüaniini tekke ja arengu, mis annab viigikaktuse viljakestale ja viljalihale värvuse.

Lisaks eelnevale võimaldab kasvatusala kõrgus merepinnast ning kohalike maaharijate oskuslik toimetulek niiske pinnase veevajadustega toota piirkonnas kaktusvilju, millel on suurem kaal ja suhkrusisaldus, kui madalamatel aladel kasvanud viljadel. Selle piirkonna pinnas suudab väga hästi hoida niiskust pikema aja jooksul, mistõttu pinnas on pidevalt niiske ning taim kasvab parimates võimalikes tingimustes stressi- ja piirangutevabalt.

Kõik nimetatud tegurid koos annavad kaktusviljale „Ficodindia di San Cono” ainulaadse kvaliteedi. Need erilised tegurid, kohalike elanike maaharimisoskus ja keskkonnakaitse ning ühiskondliku tootmise traditsioonide rakendamine (sealhulgas kaktusvilja viljelustehnikale truuks jäämine, mis eeldab orgude ja mägede heaperemehelikku kasutamist) annavad kaktusviljale „Ficodindia di San Cono” omadused, mis on leidnud tunnustamist teaduslik-tehnilises kirjanduses ning tõstnud vilja tarbimisväärtust. Tootmispiirkonnas kindlalt juurdunud elanikkond koos oma traditsioonidele tuginevate kogemuste ja viljelusoskustega, mida on põlvest põlve edasi antud, püüdes kaktusvilja „Ficodindia di San Cono” kasvatuse meetodeid pidevalt edasi arendada, on muutnud aegade jooksul kaktusviljakasvatuse kogu piirkonna jaoks väga tähtsaks tegevusharuks, millel on oma kindel väärtus nii ajaloolise traditsioonina, kultuurilise pärandina kui ka inimeste sissetulekuallikana.

Kindel tõend selle kohta on traditsiooniline Sagra del Ficondia, mida tänavu peetakse 25. korda. Need iga-aastased kaktusviljale pühendatud kokkusaamised hõlmavad endas kultuuri, traditsioone, turustamist ning teaduslik-tehnilisi uuendusi. Selline tulemus on saadud tänu tootmispiirkonna elanike igakülgsele, nii kultuurilisele, tööalasele, kui ka majanduslikule pühendumisele kaktusvilja „Ficodindia di San Cono” tootmisel, mis on loonud tugeva sideme toodangu ja keskkonna vahel ning aastate jooksul ka tundesideme piirkonna elanike ja seal kasvavate viljade vahel. Kohalikud elanikud, kes on jäänud truuks traditsioonilistele viljelusmeetoditele, oskavad tänu suurele kogemusele kindlaks määrata parima koristusaja. Liiga varane koristus halvendab suhkru kvaliteeti ning annab viljale ebameeldiva tüüpilise kladoodi maitse, liiga hiline koristus halvendab aga marja organoleptilisi omadusi, andes talle ebameeldiva räästunud maitse. Õigel ajal koristatud saagil, kui viljakest alles hakkab värvitooni võtma, mis on küpsusastme parim näitaja, on suurepärane lõhn ja maitse. Kaktusvilja kasvatamisel on pikk ajalugu. Kui prantslane De Gasparin 1840ndal aastal külastas Sitsiiliat, kirjeldas ta kaktusvilja järgmiselt: „see on kui taevamanna ja jumala kingitus Sitsiiliale, nagu banaan ekvaatorilähistele maadele või leivapuu Vaikse ookeani saartele…”. Kaktusvilja lõplik edu ja intensiivse viljeluse algus ulatub 20. sajandi 60ndate aastate keskpaika. Alates sellest on selgelt esile kerkinud San Cono piirkond, mis asub kolme suure keskuse Enna, Caltagirone ja Caltanissetta vahel, olles praegu kõige tähtsam spetsialiseerunud tootmispiirkond, mida valdkonna asjatundjad peavad kaktusvilja tootmise pealinnaks Itaalias.

Viide spetsifikaadi avaldamisele:

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Ficodindia di San Cono” tunnustamise ettepaneku 10. augusti 2007. aasta Itaalia Vabariigi Teatajas nr 185.

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it ), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 93, 31.3.2006, lk 12.